Vanvidsbilist kørte to ihjel - fire dage efter blev han stoppet igen: - Han er jo et løst missil - TV 2\nVanvidsbilist kørte to ihjel - fire dage efter blev han stoppet igen: - Han er jo et løst missil\n4. feb. 2020, 19:47\nEn vanvidsbilist slog Niels’ far ihjel, men sidder stadig bag rattet\naf Steffen Neupert, Kristina Hohlmann & Niels Lykke Møller\nSelvom vanvidsbilisten ikke må køre bil igen før 2022, deler han alligevel billeder på Facebook, hvor han sidder i flere forskellige biler.\nNår vanvidsbilister kører mere end dobbelt så hurtigt som tilladt, skal det allerede første gang koste dem 20 dage bag tremmer.\nRegeringen vil smide de værste fartbøller i fængsel\nSådan lyder det fra transportminister Benny Engelbrecht (S), efter at det kom frem, at den tiltalte for trafikdrabet på en betjent på Langebro i København allerede inden ulykken stod til at miste sit kørekort.\nMen forslaget er for slapt, mener en efterladt til en tragisk ulykke i 2015.\nDet er helt horribelt. Han er jo et løst missil, der kører rundt\nNiels Waagø, pårørende til trafikdræbt\nHer mistede Niels Waagø sin far og farens kæreste, da en dengang 24-årig S. Ahmad med mere end 20 færdselsforseelser bag sig kørte over for gult med mere end 100 kilometer i timen.\n- Jeg tror ikke, du kan nå de typer med så korte straffe. Når de har så mange gentagne overskridelser, viser det jo bare, at de ikke lærer noget af det, fortæller han.\nTre år inden dødsulykken havde S. Ahmad allerede mistet sit kørekort ubetinget i seks måneder, og da uheldet skete, havde han en betinget frakendelse og to klip i kørekortet.\nFar blev slynget ind i lygtepæl\nPå den overskyede oktoberdag i 2015 var S. Ahmad på vej til Holbæk i en hvid varebil.\nBilen var ikke forsikret, han kørte uden sikkerhedssele, og han overhalede i høj fart biler på tværs af både dobbelt optrukne striber, spærrefelter og svingbaner.\nDa han nåede et kryds, hvor lyset var skiftet til gult, gassede han op – og selvom hastighedsgrænsen var 70 kilometer i timen, kravlede speedometret op over 100.\nIdet S. Ahmad skød ud i krydset, svingede en lille personbil med et ældre par ind foran ham for at dreje til venstre.\nUlykken skete, da den hvide varebil kørte ud i krydset med mellem 105 og 125 kilometer i timen. Foto: TV 2\nNiels Waagøs far og farens kæreste blev dræbt på stedet – hun siddende i sit sæde, og han slynget ud gennem forruden og ind i en lygtepæl.\n- Det var to måneder før, min far fyldte 90. Han havde glædet sig til, at vi havde inviteret ham ud. Det var bare slet ikke sjovt, fortæller Niels Waagø.\nUnder bilinspektørens undersøgelser slog han fast, at der intet personbilen ikke havde nogen tekniske fejl, som kunne have forårsaget ulykken. Foto: Morten Sundgaard / Skadestedsfotograf.dk\nSelv slap S. Ahmad stort set uskadt fra ulykken, og han fik kort efter frataget sit kørekort, mens politiet efterforskede sagen.\nMen kun fire dage senere blev han igen stoppet af politiet bag rattet i en bil.\nUnder sammenstødet ramte de to biler hinanden så hårdt, at personbilens sidedør blev klemt fast på varebilens køler. Foto: Morten SundgaarD. / Skadestedsfotograf.dk\nVar klar til at tilgive\nEgentlig havde Niels Waagø og hans søskende i starten ondt af S. Ahmad.\n- Man sætter sig jo i hans sted. Tænk at være den, der overlever og skal leve med at have dræbt nogen i trafikken.\nDerfor planlagde familien efter ulykken at skrive et brev til deres fars drabsmand for at fortælle, at han var tilgivet.\nBil beslaglagt: Kørte om kap med 229 kilometer i timen blandt almindelige bilister\nMen da Niels Waagø første gang mødte S. Ahmad, skiftede han straks mening.\n- I retten gik det hurtigt op for mig, at han var helt upåvirket af sagen. Han virkede totalt blæst for empati, og så ændrer ens følelser sig jo til nogle rigtig grimme tanker, fortæller han.\nKnap fire måneder efter ulykken blev S. Ahmad ved retten i Holbæk idømt 18 måneders fængsel og en ubetinget frakendelse af kørekortet indtil 2022.\nDeler billeder fra biler på Facebook\nSiden sin dom har han delt en række billeder på Facebook, hvor han sidder i forskellige biler – blandt andet med et barn som passager.\nPå et af billederne sidder S. Ahmad alene i en bil med et barn. Foto: facebook.com\nAlligevel afviser S. Ahmad i et telefoninterview med TV 2 at have gjort noget ulovligt.\n- Jeg har siddet i en bil, ja, men jeg har ikke ligget og kørt og sådan noget. Jeg har bare siddet ved siden af, forklarer han.\nNej, det er jo ikke helt rigtigt.\n- Okay, men det vil jeg gerne mødes og snakke om, siger han og afbryder samtalen.\nBillederne på Facebook viser S. Ahmad både alene og sammen med andre i en lang række forskellige biler. Foto: facebook.com\nDet er endnu ikke lykkedes at få et møde i stand for at få afklaret, om S. Ahmad er føreren af bilen på billederne.\n20 dages fængsel er ikke skrapt nok\nS. Ahmads billeder på Facebook viser ifølge Niels Waagø, at forslaget om 20 dages fængsel for alvorlige førstegangsforseelser langt fra er skrapt nok.\n- Det er helt horribelt. Han er jo et løst missil, der kører rundt, og næste gang er det jo måske børn, det går ud over, siger han.\nTaget for vanvidskørsel tre måneder efter drab på politimand\nDerfor mener han, at langt strengere sanktioner er nødvendige for at forhindre, at vanvidsbilister bliver ved med at sætte andres liv på spil. Den holdning deler en af landets mest erfarne færdselsbetjente, politiassistent Henrik Schmeisser.\nSelvom han hilser transportministerens forslag velkomment, mener Henrik Schmeiser nemlig ikke, at de 20 dages fængsel kan stå alene.\n- Vi oplever en persongruppe, som vi ganske ofte har truffet før, og som generelt er fuldstændig ligeglade med færdselsloven. Med den gruppe virker det kun at konfiskere bilerne, forklarer han.\nTo mænd kørt ned af vanvidsbilist i København\nMinister: Vi bliver nødt til at sende et signal\nMen på trods af kritikken står transportminister Benny Engelbrecht fast på, at en 20 dages fængselsstraf vil have en afskrækkende virkning på vanvidsbillister.\n- Sammen med en række andre initiativer, som vi kommer til at præsentere, så tror jeg, det kommer til at få en virkning. Det er et signal om, at det her er ikke bare noget, der udløseren en tilfældig bøde, men at man også ryger ind bag tremmer, siger han til TV 2.\nHvordan ved du, at det hjælper at sende et signal til de her mennesker?\n- Vi kan jo høre, at der desværre er nogen, som synes, at den måde, vi har ageret på omkring vanvidskørsel indtil nu, ikke er noget som rigtig har taget på sig. Derfor bliver vi også nødt til at sende det her signal om, at det er noget, vi tager meget alvorligt, siger han.\nHar du også en historie om vanvidsbilisme? Så skriv til os på 1234@tv2.dk.\nBred enighed om regeringens forslag om fængsel til fartbøller\nØjenvidne til fatal biljagt: - Jeg husker det næsten, som var det i går\nHer kører bil 135 meter på fortovet - farmor og børnebørn måtte springe for livet


Mit CV – Elsebeth Dreisig\nDuetten på Pletten\nMusik og videoer\nOm Elsebeth Dreisig\nDem har jeg arbejdet med\nElsebeth Dreisig, Lyrisk sopran.\nElsebeth Dreisig er uddannet ved Det kgl. danske Musikkonservatorium, hvorfra hun tog diplomeksamen i 1994 med professor Kirsten Buhl Møller som lærer.\nDerudover har Elsebeth studeret hos Ileana Cotrubas, Ingrid Bjoner, Mikael Eliasen og Maria Cleva.\nI sin studietid var Elsebeth blandt den lille gruppe sangere, der tog initiativ til opførelse af en række Mozart-operaer og som undervejs stiftede Det unge Operacompagnie (DUO).\nI dette regi har Elsebeth sunget Despina i Cosi fan Tutte, Susanna i Figaros Bryllup, Pamina i Tryllefløjten og Zerlina i Don Juan. Alle operaer af Mozart.\nPå Den Jyske Opera (The Danish National Opera) har Elsebeth haft succes i en række roller:\nAnn Truelove i Stravinskys opera Lastens vej, Pamina i Mozarts Tryllefløjten og Zerlina i Mozarts Don Juan. Katarina i uropførelse af Lars Klits Anatomisk opera, Michaëla i Bizets Carmen,\nAase i Heises Drot og Marsk, Eliza i My Fair Lady af Loewe, 1. niece i Brittens Peter Grimes, Leonora i Carl Nielsens Maskarade, Lauretta i Pucinnis Gianni Schicchi, Hanna Glawari i Lehars Den Glade Enke, Antonia i Offenbachs Hoffmanns Eventyr, Nannetta i Verdis Falstaff , Violetta i uddrag fra La Traviata i forestillingen OperaGalla, senere lavede Den Jyske Opera hele La traviata, hvor Elsebeth sang Violetta, Mimi i Puccinis La Boheme, Nedda i Leoncavallos Pagliacci, Ännchen i Webers Jægerbruden, Gabi White i Niels Marthinsens helaftensopera Skriftestolen – som vandt en Reumert som Årets Opera i 2006, La Contessa i Mozarts Figaros Bryllup og Donna Elvira i Mozarts Don Juan.\nSe endvidere omtale om senere partier i dette CV…\nI oktober 1998 sang Elsebeth med succes Pamina i Mozarts Tryllefløjten på Det kongelige Teater med kun én dags varsel.\nElsebeth har desuden været tilknyttet Musikteatret Undergrunden, hvor hun blandt andet har sunget Hans i Humperdincks Hans og Grete og Frk. Thomsen i John Frandsens opera Amalie. Hos Undergrunden har Elsebeth også turneret med flere dukkeoperaer.\nI august 1997 sang Elsebeth Guvernanten i Benjamin Brittens opera Skruen Strammes på Århus Sommeropera og samme sted sang Elsebeth Servila i Mozarts Titus i 1998.\nElsebeth har medvirket i en række nye operaer og herunder i uropførelser af for eksempel Erik Højsgårds Don Juan vender hjem fra krigen, Wayne Siegels Livstegn og Svend Rastrup Andersens Gadeoperaer, Årstiderne, der blandt andet opførtes ved Rundetårn i København og på Roskildefestivalen 1998. Elsebeth sang rollen som den polske pige Kowalski i Andy Papes og Erik Clausens opera Houdini Den Store.\nElsebeth er endvidere en ofte benyttet koncert- og oratoriesolist og har blandt andeblandt andet medvirket ved flere koncerter med Radioens Underholdningsorkester og alle landets landsdelsorkestre.\nElsebeth medvirker på CD-indspilning med C. E. F. Weyses Sovedrikken i rollen som Rose med Radioens Underholdningsorkester og Giordano Bellincampi som dirigent.\nElsebeth har i 2005 indspillet en jule-CD Men det skete i de dage med traditionelle julesalmer og sange og et par ukendte sange. Det er med organisten Henrik Metz – Se mere på CD-linket her på hjemmesiden. Se også dér omtale om Elsebeths CD indspilning: La Speranza, som er en live-indspilning fra Christians Kirke i maj 2013.\nI marts 1999 modtog Elsebeth æreslegatet fra Dansk solistforbund af 1921.\nI august 2003 var Elsebeth stand-in for Angela Gheorghiu, da hun og Roberto Alagna skulle synge hhv. Mimi og Rodolfo i La Boheme på Den Jyske Opera. Angela Gheorghiu kunne først ankomme til generalprøven, så Elsebeth sang Mimi ved flere sceneprøver med Roberto Alagna.\nElsebeth debuterede for alvor på Det Kongelige Teater i august 2004 i Puccinis opera La Boheme i partiet Musetta. Et parti der gav Elsebeth stor personlig succes. I sæsonen 2007/2008 var Elsebeth igen gæst på Det Kongelige Teater. Her sang Elsebeth 3 partier, nemlig Antonia i Offenbachs Hoffmanns Eventyr, Musetta i Puccinis La Bohème og Hanna Glawari i Lehars Den Glade Enke.\nI sæson 2008/2009 vendte Elsebeth så med glæde tilbage til Den Jyske Opera, hvor Elsebeth sang 1. Dame i Mozarts udødelige opera Tryllefløjten. I samme sæson sang Elsebeth Adina i Donizettis skønne og morsomme opera Elskovsdrikken.\nI 2007 sang Elsebeth Marceline i Beethovens Fidelio ved Den Jyske Operas sommerforestilling. Derefter turnérede Elsebeth landet rundt med DogmeOpera (www.dogmeopera.dk), en operacollage, med tenoren Jan Lund og pianisten Thomas Rischel.\nI marts 2009 kunne Elsebeth igen opleves på Det Kongelige Teater, Operaen, som den onde enkedronning i Bo Holtens nykomponerede opera: Livlægens Besøg. En opera der er skrevet over P. O. Enquists roman af samme navn. Operaen vandt en Reumert som Årets Opera.\nI oktober 2009 gik Elsebeths store drøm så i opfyldelse, da hun fik lov til at debutere i rollen som Violetta i Verdis opera La Traviata. Det var Den Jyske Opera, der gav Elsebeth den opgave. –\nElsebeth høstede meget store anmelderroser for den præstation. Foråret 2010 turnerede Elsebeth landet rundt, også med Den Jyske Opera, i rollen som prinsessen Ilia fra Mozarts smukke opera Idomeneo.\nI august 2010 kunne Elsebeth opleves som ”danserinden”/sangerinden Jullietta i Korngolds opera Die Tote Stadt på Den Jyske Opera. En forestilling, der fik helt fantastiske anmeldelser. Ikke mindst på grund af scenograf og instruktør Mikael Melbys flotte arbejde. Forestillingen vandt en Reumert som Årets Opera.\nDen 3. december 2010 debuterede Elsebeth så i partiet som Cio-Cio-San (Butterfly) i Puccinis meget rørende opera af samme navn Butterfly. Det var Malmö Opera, der gav Elsebeth den udfordring. En udfordring, som Elsebeth levede fuldt op til hvad angår både anmeldere og publikums begejstring.\n– Ja, så meget, at hun blev inviteret tilbage og sang rollen igen i efteråret 2011.\nI foråret 2012, sang Elsebeth Donna Elvira i Mozarts opera Don Juan på Den Jyske Opera. Også i det parti blev Elsebeth rost af anmelderne.\nI maj 2012 sang Elsebeth med i Lars Klits meget omdiskuteret opera Angelo. For første gang skule Elsebeth synge et parti, der skulle forestille en kvinde, der var meget ældre en hende selv. Det var ikke nemt at forvandle Elsebeth, men det lykkedes og pressen var enig om, at hun var rørende som moderen til den dræbte Angelo.\nSommeren 2012 blev tilbragt i Århus. Elsebeth rolledebuterede som Fiordiligi i Mozarts Opera Cosi Fan Tutte. En forestilling, der fik en ny oversættelse i denne opsættelse af Lars Henriksen. Den var meget moderne og blev en stor succes. Der var premiere den 24. august i det skønne Helsingør Teater i Den Gamle By i Århus. Forestillingen var en samproduktion med Den Fynske Opera og spillede dér i september 2012.\nElsebeth blev i Århus i sommeren 2012 og havde prøver på Mozarts Figaros Bryllup, hvor hun skulle synge La Contessa. Det var Den Jyske Opera, der genopsatte denne smukke forestilling med kostumer af Lars Andersen. Der var premiere i Odense den 9. oktober 2012 og hun var på turné rundt i Danmark til den 4. december, hvor der var forestilling på Gl. Scene på Det Kgl. Teater.\nDesuden sang Elsebeth Nytårs Koncerter med Århus Symfoniorkester i januar 2008 – og med Sjællands Symfoniorkester i 2009 og med Sønderjyllands Symfoniorkester i 2010 og i 2013 ydermere som konferencier.\nI januar i 2014 sang Elsebeth Nytårskoncerter med Odense Symfoniorkester.\nI 2015 og 2017 sang Elsebeth Nytårskoncerter med Storstrøms Symfoniorkester hvor hun også var konferencier. Ved den sidste i 2017, var det med Magnus Fryklund som dirigent.\nHele året turnerer Elsebeth landet rundt med operacollagen DogmeOpera, sammen med tenoren Jan Lund og pianisten Thomas Rischel i To mand frem for en Diva – en perle af en forestilling, som har høstet mange anmelderroser.\nLæs om DogmeOpera på www.dogmeopera.dk\nSe også på Elsebeth Dreisig og Jan Lunds nye samarbejde ”Duetten på Pletten”: www.duettenpåpletten.dk\nHer tilbyder Elsebeth Dreisig og Jan Lund mange forskellige former for underholdning.\nElsebeth har modtaget mange legater i sin karriere, bl.a. kan nævnes Æreslegatet fra Dansk Solistforbund 1921 og i 2012 Ellen Gilberg og Eyvind Islandys rejselegat.\nI maj 2013 indspillede Elsebeth en live-CD i Christians Kirke på Christianshavn. Elsebeth havde inviteret til koncert med Henrik Metz ved flyglet og Tonny Landy som konferencier og tenor-kollega. Det blev en stor succes og med en flot og meget velsunget CD med en propfyldt kirke, som resultat. CD’en indeholder de fleste af de store italienske belcanto arier, som man som lyrisk sopran kan synge. CD’en hedder ”La Speranza”, som betyder Håbet – og håb er netop det, der betegner den råde tråd i mange af operahistoriens kvindeskæbner. CD’en kan købes gennem Elsebeths hjemmeside: www.elsebethdreisig.dk\nSommeren 2013 tilbragte Elsebeth på Opera Hedeland, hvor Elsebeth med et par timers varsel i prøveperioden, sprang ind for en sygemeldt sopran. Det v ar Puccinic opera Butterfly. Forestillingerne blev kæmpe succeer – ikke mindst p.g.a. Elsebeths præstation, hvor alle anmeldere i alle de store danske og svenske aviser var enige om at fremhæve Elsebeths ”helt perfekte” Butterfly (Cho-Cho-San).\nEfter den succes blev Elsebeth headhuntet af GuidOpera (www.guidopera.com), som er en kammeropera under kunstnerisk ledelse af Guido Paevatalu, til at synge netop Butterfly i en forestilling, der under Det Kongelige Teater, har turneeret hele Danmark rundt siden oktober 2013. Også her er Elsebeth blevet meget rost for sin fortolkning af Butterfly – både scenisk og ikke mindst vokalt.\nI 2014 var Elsebeth på Fyn på Den Fynske Opera (www.denfynskeopera.dk), hvor Elsebeth havde en central rolle i Niels Marthinsen og Eva Littauers store opera Dr. Jekylls Advokat. Der var premiere den 14. Marts og forestillingen blev en stor succes.\nElsebeth har siden 2013 været i dommerpanelet i sangkonkurrencen ”Unge sangere”, som hvert år finder sted i Ikast i ugen op mod Påske. Unge sangere har en en unik mulighed for at prøve kræfter med konkurrenceformen under meget ”familiære” -former idet der er en fantastiks ”rolig” stemning, hvor ingen bliver stemt hjem, selvom det er en konkurrence. www.ungesangere.dk\nSiden sommeren 2014 har Elsebeth deltaget Musikfestivallen FAN – Festival alta Val Nervia – med Pustrejser, http://pustrejser.dk/rejser-til-italien/klassisk-musikfestival/\nI år, 2017, er det som ”Mesterlærer” Elsebeth rejser til Italien. Elsebeth vil sammen med tenor Jan Lund og instruktør mm. Mikael Melbye afholder en Masterclass for unge sangere, der er godt på vej.\nI marts 2015 deltog Elsebeth i Malko-konkurrencen, som er en konkurrence for dirigenter i København. Elsebeth skulle i 2. runde synge Mimi’s arie fra Puccinis opera La Boheme for alle dirigenterne og følge den enkelte dirigents måde at fortolke arien på. Det er ikke alle sopraner der er så omstillingsparate til at kunne gøre det.\nI efteråret 2015 sang Elsebeth rollen som Nella i Puccinis eneste operakomedie Gianni Schicchi. Det var Undergrunden i Værløse, der først tilbød Elsebeth den rolle.\nSenere, skulle Det Kgl. Teater Operaen også sætte Gianni Schicchi op og de tilbød også Elsebeth rollen som Nella – et sjovt tilfælde, at lave den samme rolle på to forskellige opera’er. To helt forskellige opsætninger. Heldigvis begge på originalsproget italiensk.\nDer var også forestillinger i 2016.\nDerefter fik Elsebeth sin 4. Butterfly-produktion, nemlig på Den Jyske Opera.\nI januar 2016 fik Elsebeth de bedste anmeldelser og roser nogen dansk sangerinde har fået for den rolle. Således var det en fantastik succes for hende, at synge Cio-Cio-San på turné i hele Danmark med Den Jyske Opera.\nI 2015 kastede Elsebeth sig ud i nye udfordringer, idet hun blev opfordret til at blive operaguide i Verona i Italien. Således har Elsebeth rejst med bl.a. Best Travel og er blevet en meget populær operaguide. Nu er området udviet til også at omfatte Budapest, hvortil Elsebeth rejser med en gruppe i marts 2017. I sommeren 2017 går turen atter til Verona med to grupper.\nFølg med på Elsebeth hjemmeside: www.elsebethdreisig.dk\nCopyright Elsebeth Dreisig


Tyskland resultater, Amerikansk Fodbold Live resultater\nForklaring: Amerikansk fodbold live score hos LIVESCORE.in livescore i Danmark. Amerikansk fodbold livescore: Tyskland amerikansk fodbold ligaer. Meget hurtig real time live scores såvel deltid som endelig livescore resultater. Find andre amerikansk fodbold live resultater, live score og direkte kilder fra Tyskland hos i sektionen Amerikansk fodbold. Livescore.in amerikansk fodbold resultater opdateres real time, så du skal ikke opdatere din browser.


Valgkamp i Lenes havestue - sn.dk - Forsiden - Nordsjælland - Furesø\nLene Bang havde besøg af folketingsmedlem Nick Hækkerup.\nArtiklen: Valgkamp i Lenes havestue\nValgkamp i Lenes havestue\nFuresø - 09. november 2017 kl. 13:29\nDer føres valgkamp på gader og stræder i Furesø Kommune. Spidskandidaterne dukker op i radio, tv og avisartikler. Men den helt almindelige byrådskandidat må finde sin egen vej.\nSocialdemokraten Lene Bang har været særdeles aktiv i valgkampen og onsdag eftermiddag tog hun næste skridt.\nVenner og bekendte blev inviteret hjem i havestuen for at diskutere politik med Lene Bang og den tidligere forsvarsminister Nick Hækkerup, som er lokal folketingskandidat.\nOver en kop kaffe og en hjemmelavet bolle blev der udvekslet meninger. Især støjproblemerne fra Hillerød-motorvejen var et varmt emne. Mden også p-pladser ved Farum Station og ældreplejen ble berørt.\nDen 66-årige socialdemokrat stiller op for første gang.\n- Jeg er 66 år, og stoppede med at arbejde lige før jul. Det har givet mig muligheden for at få tid til det politiske arbejde og at stille op som byrådskandidat. Og jeg har virkelig lyst til det politiske arbejde, fortæller Lene Bang, som har arbejdet i forlagsbranchen gennem 40 år.


Flyver Rapide Lebel lavt igen » TRAVSERVICE\nFlyver Rapide Lebel lavt igen\nDen lynhurtige franske vallak Rapide Lebel er i gang igen efter en længere skadespause og på lørdag er den blandt favoritterne i et af fransk travsports meget få sprinterløb, Prix de Washington på Vincennes.\nEr Rapide Lebel tilbage på toppen igen. Vi får måske svaret på lørdag. Foto Gerard Forni\nI 2012 vandt Rapide Lebel med Eric Raffin i sulkyen Prix de Washington i rekordtiden 1.09.4a/1600 m.\nÅret forinden – 2011 – havde den haft en forrygende sæson med 11 sejre i 14 starter.\n2012 var lige knap så godt, men gav dog – ud over sejren i Prix de Washington – sejre i Prix de l’Union de Europenne på Vincennes i fornemme 1.12.8/3000 m og Prix Reynolds – også på Vincennes – i 1.10.8/2175 m.\nRapide Lebel startede sidste gang i 2012 den 1. december, hvor den blev nummer tre på Vincennes over 2875 m i 1.12.8.\nOg så begyndte problemerne for alvor.\nRapide Lebel kom slet ikke til start i 2013, men træner Sebastian Guarato har fået Rapide Lebel tilbage i løbene, og efter et prøveløb på Grosbois i 1.12.5a/2000 m, sæsondebuterede Rapid Lebel i et skræddersyet løb i Belgien på Mons-banen, hvor den vandt i 1.14.4/2875 m. Derefter har den startet på Vincennes, hvor den blev nummer 6 i 1.13.3/2700 m.\nOg nu gælder det favoritdistancen 1609 meter på lørdag eftermiddag.\nHer møder Rapide Lebel ni konkurrenter og blandt disse stikker Univers de Pan og de italienske Pascia’ Lest og Napolean Bar ud.\nLøbet har en samlet præmiesum på 120.000 Euro.


JEG HEDDER BENTE Arkiv - Teatret ved Sorte Hest\nTag Archives for: "JEG HEDDER BENTE"\nPOLITIKEN PLUS – JEG HEDDER BENTE\nJEG HEDDER BENTE TIL SALG PÅ POLITIKEN PLUS LÆS HER\nPOLITIKEN IBYEN – JEG HEDDER BENTE\nJeg fik besøg af tre kvinder. De flaksede skræppende og forvirrede rundt. Jeg fik ondt af dem og åbnede buret. Men de ville ikke ud. Mærkelige masochistiske væsener. Hvad er det for en ond Gud, [...]


Caribiske Hav | lex.dk – Den Store Danske\nCaribiske Hav, bihav til Atlanterhavet, afgrænset mod øst og nord af Antillernes øbue, mod vest og syd af Mellem- og Sydamerika; 1,94 mio. km2. Øernes oprindelige beboere, caribindianerne, har givet navn til området.\nHavet ligger i det tropiske bælte og har koralrev langs de fleste kyster. Vindene er ganske konstante, men nordøstpassaten afbrydes hvert efterår af tropiske orkaner. Skibsfarten i Caribien omfatter venezuelansk olieeksport, Panamakanalens transittrafik og Antillernes turisme med et utal af lystfartøjer og krydstogtskibe.\nDet Caribiske Hav udgør en del af Det Amerikanske Middelhav (middelhav, dvs. et større havområde, der adskiller kontinenterne). Det kan topografisk opdeles i Yucatánhavet, Caymangraven, Colombia- og Venezuelabassinet. Bunddybderne ligger overvejende i intervallet 3000-6000 m, den største dybde (Bartlettdybet, 7200 m) findes i Caymangraven.\nStrømforholdene domineres helt af indstrømningen fra Atlanterhavet via Guyanastrømmen. Dette vand, der kommer fra Den Nord- og Den Sydækvatoriale Strøm, er 27-28 °C og meget saltholdigt (36-37‰). Fra Det Caribiske Hav strømmer det videre til Den Mexicanske Golf, hvor det ved Florida forenes med Antillerstrømmen til Golfstrømmen. På større dybde findes vand, der stammer fra nedsynkningsprocesser ved hhv. Nordpolen og Antarktis. Dette vand har temperaturer på 2-5 °C og saltholdigheder omkring 34,9‰. Da vandudskiftningen i bundlaget i nogen grad forhindres af tærsklerne ved grænserne til Atlanterhavet og Den Mexicanske Golf (ca. 1600 m), eksisterer der iltfrie forhold i visse dybe områder af Det Caribiske Hav, fx i Cariacodybet ud for Venezuela.\nBiogeografisk plejer man at inkludere den sydligste del af Florida, Bahamaøerne og undertiden Bermuda i den caribiske region, idet fauna og flora først ændrer sig nord for disse områder. I den naturlige tilstand er Det Caribiske Hav karakteriseret ved lavt indhold af opløste næringsstoffer og lav produktion af planteplankton. Derfor er vandet meget klart, og sollyset kan trænge ned på store dybder. Nogle af de dybest levende alger er beskrevet herfra.\nTre typer af økosystemer er vigtige i dette område: koralrev, havgræsenge og mangrover. Ud for kysterne vokser koralrev. Over 60 arter af stenkoraller kendes fra området, men det er dog nogle få arter, der dominerer de fleste steder, fx hjortetakskorallen, Acropora. I Det Caribiske Hav er der særligt mange arter af de såkaldte "bløde" koraller (hornkoraller, oktokoraller, gorgonier), fx den store forgrenede søvifte Gorgonia ventalina. Hornkorallernes kalkspikler udgør en væsentlig del af bundsedimentet i caribiske koralrevsområder. Koralrev er fint afstemte økosystemer, hvor mange forskellige organismer indtager stærkt specialiserede nicher. Mikroskopiske alger lever i symbiose med korallernes polypper. Koralrev er også hjemsted for mange fisk og skaldyr. Menneskets aktiviteter udgør en trussel for dette økosystem. Masseturisme og overfiskeri i forbindelse med befolkningstilvækst har fx betydet, at koralrevene omkring Jamaica i perioden 1980-93 er reduceret med 90%. Nogle af fiskerimetoderne medfører, at der brækkes store stykker af korallerne. Når korallerne dør, mister fiskene deres levesteder, hvorefter store alger som fx sargassotang, Sargassum, overvokser revene.\nHavgræsserne, fx skildpaddegræs, Thalassia, danner tætte enge. Her lever den store konksnegl Strombus gigas, som anses for en delikatesse i Caribien, og hvis skaller tidligere prydede mange danske haver. Langs mange kyster findes mangrover, som er udstrakte mudderflader med store træer, hvis luftrødder stikker op af mudderet. Mangroverne er opvækstområder for yngel af mange fisk.\nTrods deres ydre skønhed er mange af koralrevenes beboere stikkende, brændende, bidende eller giftige. Blandt de stikkende kan især nævnes søpindsvin, fx det langpiggede, sorte søpindsvin Diadema med indtil 30 cm lange pigge. Ildkoraller, Millepora, brænder værre end brændegopler. Blandt bidende dyr kan nævnes hajer, barracuda og muræner. Især omkring småøerne ophobes nervegiften ciguatera i de store rovfisk, fx barracuda. Giften ødelægges ikke ved opvarmning og nedfrysning og kan ikke smages. Forgiftning kræver oftest hospitalsbehandling, og der kan gå år, før symptomerne er væk.\nDyrelivet på dybt vand i Det Caribiske Hav er også meget varieret. For nylig har man på ca. 3000 m dybde i Den Mexicanske Golf vest for Florida fundet en særpræget fauna knyttet til udsivende methan og sulfid. Mange af disse dyr har symbiontiske bakterier, som kan udnytte svovlbrinte. En del af dyrene mangler en tarmkanal og er helt afhængige af de symbiontiske bakterier.\nVil du citere denne artikel? Kopier denne tekst og indsæt den i din litteraturliste: Buch, Erik; Jensen, Kathe; Skjoldager, Mogens: Caribiske Hav i Den Store Danske på lex.dk. Hentet fra https://denstoredanske.lex.dk/Caribiske_Hav\ndækningskøb: opdateret af Sonny Kristoffersen for 32 minutter siden\ndenunciation: opdateret af Sonny Kristoffersen for 42 minutter siden


Redegørelse tillæg 1.036 for Østre Havn - Kommuneplan\nTillæggets ændringer af kommuneplanen berører kommuneplanens retningslinie 7.1.3 Øvrige bymidter samt bydels- og lokalcentre og rammeområde 1.4.D1 Østre Havn.\nAalborg Kommune ønsker med dette tillæg at gøre det muligt at etablere et egentligt bydelscenter med butikker til lokal forsyning af den nye bydel omkring Østre Havnebassin. Der kan ialt etableres 2.500 m2 bruttoetageareal til butikker inden for bydelscenteret. Den maksimale størrelse for dagligvarebutikker er 2.000 m2 og udvalgsvarer 250 m2.\nTillægget muliggør også, at der kan opføres byggeri i op til 70 meters højde på Pieren mod tidligere 60 meter. Og det er desuden præciseret i rammeteksten, at det skal være muligt at anlægge en oplukkelig stibro fra Pieren mod øst over indsejlingen til Østre Havnebassin.\nEndelig der foretaget mindre redaktionelle ændringer i kommuneplanrammen.\nSammenhæng med lokalplan 1-4-110\nKommuneplantillægget er udarbejdet sammen med lokalplan 1-4-110, tillæg til lokalplan 1-4-106, Østre Havn og sikrer således at lokalplanen er i overensstemmelse med kommuneplanen.\nAfgrænsning af et nyt bydelscenter\nI den hidtidige planlægning (lokalplan 1-4-106) har der været mulighed for at etablere en enkeltstående butik på 1000 m2 på Østre Havn. Men det er intentionen at der på sigt skal opstå en helt ny bydel omkring Østre Havnebassin med ialt godt 6.000 beboere - dette set ifht. at der idag bor ca. 2.000 beboere i lokalområdet\nAalborg kommune har derfor ønsket at få belyst det forventede fremtidig forbrugsgrundlag set i sammenhæng med den eksisterende butiksforsyning i den østlige del af det centrale Aalborg - dette med henblik på at undersøge om der med en enkeltstående butik på 1000 m2 vil være en tilfredsstillende lokal forsyning med butikker til den nye bydel i fremtiden, eller om der er grundlag for at afgrænse et egentligt bydelscenter i området.\nUdgangspunktet - den nye bydel\nDen nye bydel vurderes at ville omfatte de nye blandede byområder vest, syd og øst for Østre Havnebassin. Bydelen afgrænses naturligt mod nord af Limfjorden og mod vest af Karolinelund, Nordkraft og Musikkens Hus - der hører til bymidten. Mod syd er der et stort slagteri (Tulip Food Company) og Østre Anlæg, som danner et både funktionelt og bygningsmæssigt skel. Mod øst ligger der et erhvervsområde ved Skibsbyggerivej og Gasværksvej, som ligeledes danner en by- og bygningsmæssige grænse. Mod syd-øst ved Teglværks Alle, Islandsgade og Finlandsgade er afgrænsning uklar. Her er valgt en linje cirka midt gennem bebyggelsen for at fastlægge en forudsætning, der kan danne grundlag for en analyse.\nBydelen omkring Østre Havn. Den røde streg viser afgrænsningen af lokalplan 1-4-110. Den blå streg viser det forventede handelsopland til butikker i bydelen. Den grønne prik viser den eksisterende REMA 1000 butik.\nOmrådet omkring Østerbro er et gammelt og udbygget boligkvarter med en sluttet randbebyggelse på fire til fem etager - dog også et kvarter som i en årrække har og fortsat vil være under forandring pga. anvendelsesskift på grunde mellem Østerbro og Nyhavnsgade. På Østerbro findes der idag enkelte kontorer, service og lignende i stueetagen samt to dagligvarebutikker (REMA 1000 og en delikatessebutik).\nPå arealerne omkring Østre Havnebassin er byomdannelsen godt igang. Her er der flyttet nye beboere ind i flere bebyggelser - herunder både unge/studerende, familier og seniorer. Gældende lokalplaner, lokalplanforslag og -udkast rummer mulighed for, at der ialt kan i bydelen kan bygges lidt mere end 300.000 m² etageareal. Et forsigtigt skøn over boligandelen kunne være at dette (som minimum) svarer til en boligandel på omkring 176.650 m² eller 1.855 boliger. Det vurderes at der i 2026 vil være omkring 6.150 beboere i bydelen (handelsoplandet) mod de nuværende ca 2.400 beboere.\nDer er i forbindelse med forarbejdet til dette kommuneplantillæg udarbejdet en analyse af behovet for et nyt bydelscenter. Analysen vurderer, at der i de eksisterende og de endnu ikke opførte boliger i Østre Havn området vil være et forbrugspotentiale i 2026 på 126 mio. kr. Denne efterspørgsel er tilstrækkelig til at etablere et bydelscenter på 2.500 m2 bruttoetageareal til butikker.\nKonsekvenser for den eksisterende detailhandelsstruktur\nMod vest ligger Aalborg bymidte med Friis Citycenter, Føtex og Salling som de store butiksenheder, der ligger tættest på Østre Havn. Detailhandlen i bymidten vurderes at have så stærk en stilling i Aalborgs detailhandelslandskab, at et mindre bydelscenter på Østre Havn ikke vil være en væsentlig konkurrent.\nDe to bydelscentre i Øgadekvarteret og Vejgård ligger mere end 500 meter væk fra Østre Havn området og har hver deres handelsoplande intakte omkring de afgrænsede centerområder. Analysen vurderer, at der i 2022-25 vil være tilstrækkeligt forbrugspotentiale i oplandet til Østre Havn, til at der ikke tages omsætning fra de to eksisterende bydelscentre.\nOplandet til bydelscenteret på Østre Havn set i sammenhæng med oplande og afgrænsninger af omkringliggende bydelscentre og bymidten.\nDet sandsynlige udviklingsscenarie vil være, at der åbner en 2000 m2 stor dagligvarebutik på Østre Havn, men at dette tidligst vil ske i 2019.\nI 2019 vurderes forbrugspotentialet for dagligvarer i handelsoplandet at være på små 70 mio kr svarende til et arealbehov til butikker på 1.750 m2.\nI perioden frem til 2025 vil en butik på Østre Havn altså skulle hente omsætningsgrundlag andre steder fra end i bydelen. Bydelscentrene i Øgadekvarteret og Vejgaard har dog i høj grad handelsoplande, som er orienteret væk fra Østre Havn, og vurderes derfor ikke i væsentlig grad at blive påvirket af dette. Derimod må omsætningsgrundlaget for den eksisterende REMA 1000 butik på Østerbro forventes at blive påvirket i en kortere periode ind til bydelen omkring Østre Havn er fuldt udbygget.\nAfgrænsning af bydelscenteret\nEn af intensionerne med byomdannelsen på Østre Havn er at skabe et naturligt centrum i den nye bydel i Stjernekvarteret, her skal sammenblandingen af funktioner være størst, og her skal forgængerorienterede fredeliggjorte stræder skabe grundlaget for et udendørs byliv. Butikker og andre bylivsskabende aktiviteter ønskes også fortrinsvist placeret i denne sammenhæng - dog med den tilføjelse at der til en større dagligvarebutik vil være behov for god tilgængelighed for biltrafik også samt varetilkørsel. En stor butik ønskes således placeret i tilknytning til fordelingsvejen Østre Havnegade. I forlængelse her af foreslås bydelscenteret afgrænset således:\nDen røde streg viser forslag til afgrænsning af bydelscenteret. Den røde prik viser hvor en større butik ønskes placeret.\nBydelen på Østre Havn vejbetjenes med et kommende nyt lysreguleret kryds på Nyhavnsgade ved Østre Havnegade. Det nye kryds dimensioneres med henblik på at kunne afvikle forventet biltrafik til og fra den nye bydel - herunder bydelscenteret.\nPga. centerets beliggenhed centralt i et meget tæt og koncentreret byområde forventes kunder til bydelscenteret dog fortrinsvist at komme på cykel og til fods. Der er gode fodgængerorienterede byrum som skaber forbindelse til butikkerne i det helt nære og desuden har en gennemgående hovedstiforbindelse mellem øst og vest for cyklister et forløb ad Østre Havnepromenade tværs gennem bydelscenteret.\nØvrige ændringer i kommuneplanramme 1.4.D1 Østre Havn\nDer er udover afgrænsningen af et bydelscenter fortaget en ændring i højdebegrænsningen i kommuneplanrammen samt præciseret, at der skal være mulighed for at etablere en bro over indsejlingen.\nBaggrunden for at ændre højdebegrænsningen er et ønske om, at bebyggelsen på Østre Havn kulminerer i et markant tårn yderst på Pieren. Da området var korn- og foderstofområde var der en 70 meter høj silo beliggende på Pieren, så højden vurderes ikke at være fremmed for området.\nMuligheden for at etablere en oplukkelig bro over indsejlingen til Østre havnebassin præciseres, fordi der er et ønske om at skabe en mere direkte rekreativ sammenhæng i havnepromenaden - samtidig med at det fortsat er muligt at besejle havnebassinet med sejlskibe.\nForholdet til retningslinie 5.1.3 vedr. højhuse\nKommuneplanens retningslinje om højhuse foreskriver, at der skal foretages en konsekvensvurdering af højhusprojekter, f.eks. hvad angår skygge og vind. Højhuskonsekvensvurderingen indgår i den miljørapport, som ledsager planforslagene.\nForholdet til retningslinie 4.1.7 vedr. risikovirksomheder\nKommuneplanens retningslinie om risikovirksomheder foreskriver, at hensynet til risikoen for større uheld i forbindelse med eksisterende risikovirksomheder skal inddrages i planlægningen.\nPlanområdet ligger delvist indenfor 500 meter fra risikovirksomheden Tulip Food Company, Aalborg. Derfor blev risikoen for større uheld ved udslip af ammoniak fra virksomhedens køleanlæg belyst i forbindelse med udarbejdelsen af gældende lokalplan 1-4-106 i 2011.\nCirklen viser 500 m. zonen omkring Tulip set i sammenhæng med planområdet.\nPå dette tidspunkt forelå der endnu ikke et sikkerhedsdokument for Tulip, men der var udarbejdet et udkast til en sikkerhedszone, baseret på virksomhedens oplysninger. Udstrækningen af denne sikkerhedszone berørte ikke lokalplanområdet.\nPå baggrund af beliggenheden delvist inden for 500 meters zonen men uden for sikkerhedszonen blev det på dette tidspunkt vurderet, at en omdannelse til boliger og erhverv ville være sikkerhedsmæssigt forsvarlig, i og med at der ikke planlægges for aktiviteter, der er svært evakuerbare (hospital, plejehjem ol.).\nDe nye planforslag ændrer ikke ved gældende planers intentioner om ændret arealanvendelse til boliger og erhverv, men detaljerer og justerer alene de konkrete byggemuligheder.\nDet principielle udgangspunktet for vurdering af risikoen er således uændret set ift. lokalplan 1-4-106. Det nye i de fremlagte planforslag er, at de mere konkrete bestemmelser om byggemuligheder i samtlige delområder giver mulighed for at vurdere den fremtidige risiko mere konkret.\nIndkomne høringssvar fra risikomyndigheder\n380 m planlægningszonen omkring Tulip set i sammenhæng med planområdet.\nUden for den maksimale konsekvensafstand (planlægningszonen) er der ikke risiko for dødsfald, men der kan måske stadigvæk forekomme gener af ammoniakdampe ved et større udslip. Sandsynligheden for gener som følge af ammoniakudslip er dog så lille uden for den maksimale konsekvensafstand på 380 m, at det ikke medfører begrænsninger ved planlægning og etablering af nye eller ændrede aktiviteter i det blandede bolig- og erhvervsområde ved Østre Havn jf. lokalplanforslag 1-4-110.\n”Da det aktuelle lokalplanområde ligger uden for risikoniveauet på 10-9 dødsfald pr. år, er det jf. rapporten ”1100015165-520-001-2 Beregning af samfundsmæssig risiko fase 2” fra april 2015 muligt, uden at skulle gøre eventuelle ekstraordinære tiltag, at placere en aktivitet i en størrelsesorden på 100 personer og med en eksponering på 40 timer per uge i 46 uger om året.\nKort sagt, giver området ikke problemer i forhold til samfundsrisikoen, men det bør overvejes at tage aktiviteterne med i genberegningen af samfundsrisikoen.”\nNordjyllands Politi har ikke bemærkninger til planerne, men man noterer sig, at der i forbindelse med projektering af fremtidige byggerier i området vil være fokus på muligheden for sikre fortsat kontrol med en eventuel risiko, fx i form af krav til mulighed for at stoppe bygningsventilation i en beredskabssituation, og at der vil være mulighed for at indrette adgangsforholdene, således at de i videst mulig omfang orienteres væk fra planlægningszonen. Dette med henblik på at minimere risikoen for stor koncentration af brugere inden for det berørte område.\nNordjyllands Beredskab efterspørger i deres høringssvar en beskrivelse, af hvordan planforslaget påvirker den samfundsrisikoberegning, der ligger til grund for accept af sikkerhedsdokumentationen for Tulip.\nDet kan ikke anbefales at personbelastningen, inden for maksimale konsekvensafstand øges, da denne er beregnet som AEGL 3 (Acute Exposure Guideline Levels), der fortæller, at her omkommer personer, hvis de eksponeres for en given mængde Ammoniak, i et given tidsrum, med mindre at det dokumenteres, at de planlagte nye aktiviteter i planforslaget, ikke påvirker den eksisterende samfundsrisikoberegning i negativ retning, dvs. med flere dødsfald som konsekvens.\nPå baggrund af bemærkningerne fra Nordjyllands Beredskab har IndustiMiljø anmodet Rambøll om at uddybe deres vurdering af risikoen mere konkret i forhold til, at de kommende aktiviteter i planområdet ikke overstiger forudsætningen om placeringen af en aktivitet i en størrelsesorden på 100 personer og med en eksponering på 40 timer per uge i 46 uger om året.\nRambøll har på den baggrund gennemført en analyse af hver af de planlagte aktiviteter i den del af planområdet, som berøres af den maksimale konsekvenszone:\nAt der kan bygges op til 14 etager med maksimalt 200 personer i alt.\nP-hus op til 7 etager – åbent med op til 300 pladser.\nEt hjørne af et byggefelt med butik i stuen og boliger op til 4 etager.\nStiforbindelse uden ophold p.g.a. nærhed til trafikeret vej.\nDen uddybende analyse er foretaget ud fra et konservativt (på den sikre side) skøn af maksimal antal personer, der eksponeres ved de planlagte aktiviteter. Rambøll konkluderer følgende:\n”Samlet set vil ingen af de nævnte aktiviteter have både højere antal personer og højere eksponering, og det vurderes derfor, at ingen af aktiviteterne vil give problemer i forhold til samfundsrisikoen. Dette skyldes, at de hver især, når man kigger på sammenhængen mellem antal personer og disses udendørs eksponering, vil være mindre end det testede i rapporten med samfundsrisiko. Men aktiviteterne bør nok tages med i genberegningen af samfundsrisikoen, da mange små bidrag på et tidspunkt vil kunne have betydning for den samlede samfundsrisiko.”\nInddragelse af høringssvar i planerne for Østre Havn\nPå baggrund af de indkomne høringssvar fra risikomyndighederne vurderes der ikke at være væsentlig forøget samfundsmæssig risiko forbundet med realiseringen af de nye planer for Østre Havn.\nHøringssvarene foranlediger dog et skærpet fokus på at minimere planområdets bidrag til den samlede samfundsrisiko omkring Tulip. Derfor suppleres lokalplanens bestemmelser med krav til fremtidige byggerier, der øger muligheden for sikre fortsat kontrol med risikoen i forbindelse med et eventuelt fremtidigt uheld. Dette i form af krav til mulighed for at stoppe bygningsventilation i en beredskabssituation, og krav til indretning af adgangsforholdene, således at de i videst mulig omfang orienteres væk fra planlægningszonen.\nKommuneplantillæg og lokalplan er omfattet af Lov om miljøvurdering af planer og programmer. Kommunen har derfor foretaget en screening af planerne i forhold til kriterierne angivet i lovens bilag 2 og herefter vurderet, at kommuneplantillæg og lokalplan er omfattet af kravet om udarbejdelse af miljøvurdering.\nDerfor er der udarbejdet en miljørapport, som beskriver hvordan planernes realisering forventes at påvirke miljøet, og hvordan planernes miljøpåvirkning skal overvåges.\nMiljørapporten er indsat som bilag 5 i lokalplan 1-4-110.


Java & Bali - Rundrejse i Indonesien\nForside Asien Rundrejser Java og Bali\nBem�rk: Denne rejse er i �jeblikket ikke tilg�ngelig Java og BaliPriserKortBilleder\nJava & Bali15 dages rundrejse til Java og Bali- med dansk rejseleder\nTag med på en eventyrrejse tværs over Indonesien, til nogle af landets absolut største seværdigheder\nDenne spændende rundrejse gennem landets kultur, historie, natur og hverdag tager sit udgangspunkt på Java i landets hovedstad Jakarta. Herfra kører vi op i højlandet til Bandung – ” Blomsternes By”. Herfra fortsættes kursen mod Javas kulturelle centrum Yogyakarta.\nI modsætning til de fleste andre rejsebureauer har vi valg, at denne del af turen skal foregå på en behagelig togrejse gennem Javas smukke natur hvor højlandet byder på udslukte rygende vulkaner, høje bjerge, bølgende temarker og varme kilder. I Yogyakarta vil højdepunkterne være sultanpaladset Kraton, det buddhistiske vidunder Borobudur og tempelkomplekset Prambanan i Solo.\nSenere nyder vi den smukke soloopgang ved Bromo-vulkanen og besøger kakao- og kaffeplantager i det østlige Java inden turen går til Sanurs palmestrande på evigt smukke Bali. Her er der mulighed for ekstra udflugter med den danske rejseleder, men ellers er dagene afsat til at man på egen hånd kan opleve flotte templer, farverige markeder, vandfald, majestætiske vulkaner, grønne rismarker og palmestrande og meget mere.\nDag 2 Ankomst til Java, Indonesien\nByrundtur i Jakarta, nationalmuseet, den gamle havn, nationalmonumentet, med bus til Bandung og traditionelle bambusinstrumenter\nMed tog Yogyakarta, smukke naturscenerier og Ramayana ballet (tilkøb)\nBorobudurs buddhistiske vidunder og Sultanpaladset\nBustransport til Solo, sølvsmedearbejder, batikfremstilling og tempelkomplekset Prambanan\nLivet på landet, flot natur og små landsbyer\nSolopgang over Bromo-vulkanen og vandretur til kraterkanten\nDag 9 Kaffe-, kakao- og krydderiplantager, med færge til Bali og strandophold i Sanur\nDag 10-13 Afslapning og oplevelser på egen hånd eller tilkøb af udflugter\nSol, strand og vand samt hjemrejse\nHen på eftermiddagen flyver vi fra Københavns Lufthavn til Doha. Efter en kort ventetid skifter vi fly for den videre rejse mod Indonesien. Vi ankommer til Jakarta den efterfølgende dag.\nAnkomst til Java, Indonesien\nMidt på eftermiddagen, lokal tid, lander vi i på øen Java i Indonesiens hovedstad Jakarta. Java er kun ca. tre gange større end Danmark, alligevel lever her ikke færre end 110 mio. mennesker! Den store befolkning må dele pladsen med talrige vulkaner, millioner af rismarker, skove og utallige floder. Dette giver en af klodens største befolkningstætheder. I de største byer kan menneskemængden forekomme uoverskuelig, men på landet er det selvfølgelig anderledes. Lige meget hvor man er på Java, kan man se vulkaner. Blandt andet af den grund, er Java et af de mest frugtbare steder på jorden, og den var hjemsted for nogle af de første mennesker; det var her man fandt Java-manden. Siden disse første mennesker levede her, har kulturerne været udsat for påvirkninger fra så fjerne civilisationer som de indiske og kinesiske, hvilket den dag i dag ses tydeligt i de mange bygningsværker og templer. Men siden har javaneserne gennem århundreder udviklet en egen forfinet kultur, der kan opleves i for eksempel den yndefulde musikgenre, gamelan, i madkulturen, i deres eksotiske teaterforestillinger, Ramayana, samt i den vidt berømte tradition for fremstilling af batik. Jakarta er en kosmopolitisk og meget multikulturel storby med næsten 11 mio. indbyggere hvis man regner forstæderne med. Her er indvandrer fra de øvrige indonesiske øer og fra resten af verden som hver især sætter deres eget kulturelle præg på den farverige by.\nEfter indrejseformaliteterne kører vi gennem den travle by – som siges at være verdens mest trafikerede – til vores centralt beliggende hotel, og efter fordelingen af værelserne er der tid til et lille hvil inden vi mødes til velkomstmiddag.\nDer er denne dag inkluderet forplejning på flyet og velkomstmiddag.\nJakarta – Bandung Byrundtur i Jakarta, nationalmuseet, den gamle havn, nationalmonumentet, med bus til Bandung og traditionelle bambusinstrumenter\nEfter morgenmad på hotellet begiver vi os ud for at se nærmere på nogle af byens største seværdigheder. Første stop er ved Nationalmuseet – en af landets store kulturelle skatte – som huser værdifulde samlinger af antikviteter, bøger og etnografiske kulturgenstande fra det 19. og 20. århundrede.\nHerefter går turen til den gamle maleriske havn Sunda Kelapa, der er den oprindelige havn hvorfra al handel med krydderier foregik. Duften af en svunden tid er i dag bevaret i form af traditionelle sejlbåde bygget i træ – pinisi – som fortsat spiller en vigtig rolle for transport og handel med indonesiske varer. Senere passerer vi nationalmonumentet – den 137 meter høje marmor-obelisk.\nHerefter sættes kursen mod Bandung der er beliggende i 768 meters højde og omgivet af høje tinder på alle sider. Byen, der engang var kendt som Javas Paris pga. sine brede, skyggefulde boulevarder og elegante huse, er vokset fra at være en mindre malerisk hollandsk administrations- og universitetsby til i dag at være en hurtigt voksende industriby med ca. 2 mio. indbyggere. Bandung er dog stadig grøn og attraktiv, og indbyggerne kalder den Kota Kembang – ”Blomsternes By”. Ved ankomst til Bandung skal vi bl.a. se hvordan landets traditionelle bambus instrumenter fremstilles efterfulgt at en musikalsk opvisning.\nDag 4 Bandung – Yogyakarta\nEfter morgenmad på hotellet venter en betagende smuk togtur os. Som et af de få rejsebureauer har vi valgt at fortsætte rejsen med tog da vi på den måde får mulighed for at nyde landskabet og indonesernes hverdag lidt væk fra alfarvej. Vi sidder på første klasse, i dejlige bløde sæder, i en stor vogn med aircondition, og undervejs er der mulighed for at købe drikkevarer og snacks.\nDagens mål er Javas kulturelle centrum, Yogyakarta. Yogyakarta ligger midt på en ekstremt frugtbar slette i nærheden af Indonesiens mest aktive vulkan, Merapi. Byen har en ualmindelig spændende historie og en gevaldig rigdom af monumenter og gamle bygningsværker, som har præget byen helt op til vore dage. Det der giver byen til en helt enestående karakter, er, at den er hjemsted for det ene af Indonesiens to endnu eksisterende sultanater. Desuden er Yogyakarta det kreative centrum for den traditionsrige og navnkundige batik-kultur, og byen har derudover en ædel tradition for sølvsmedekunst.\nVi ankommer til Yogyakarta sidst på eftermiddagen og kører direkte til hotellet.\nOm aftenen er der mulighed for at opleve den eventyrlig flotte Ramayana ballet. Dette gamle dansedrama, som stammer fra den hinduistiske periode, gengiver historier, der handler om de klassiske begreber som krig, kærlighed, romantik – det gode og det onde. Underholdende og flot!\nMed et solidt morgenmåltid i maven, skal vi på udflugt ud af byen for at se et af verdens mest utrolige bygningsværker, den sydlige halvkugles største buddhistiske bygningsværk, Borobudur. Det er et tempel i form af en ældgammel, trappeform pyramide, bestående af tusinder af store stenblokke. Borobudur blev bygget for mere end 1.100 år siden under Sailendradynastiet i slutningen af den buddhistiske periode på Java og er ældre end det tilsvarende Angkor Wat i Cambodja. Ikke længe efter dens opførelse blev den forladt, idet islam fortrængte den gamle religion. Borobudur lå i ruiner i århundreder, og blev langsomt tildækket med voksende lag af aske fra den nært ved liggende vulkan, indtil en engelsk arkæolog i 1800-tallet genopdagede den og påbegyndte en omfattende restaurering. På toppen de seks etager, der udgør den trappeformede konstruktionen, er der placeret en stor stupa. 72 mindre stupaer samt adskillige store Buddhafigurer og et væld af velbevarede relieffer i sten, der alle fortæller historier fra den buddhistiske religion, fordeler sig på de mange etager. Takket være en stor indsats fra UNESCO, kan vi gå rundt på de mange etager og betragte herlighederne.\nTilbage i Yogyakarta tager vi på udflugt i byens gader, og vi begynder med en tur ind til det store areal, midt i byen, der udgør sultanatet. Det er ikke uden grund, at bystyret i Yogyakarta, er blevet indrømmet delvis autonomi i forhold til resten af Java, og stadig har status af sultanat.\nSultanatet har naturligvis en lang historie, men afgørende var det, at den sultan, der regerede under landets uafhængighedskrig mod hollænderne fra 1945 til 1950, ledede modstanden mod kolonimagten, og siden da har fremstået som nationalhelt. I dag er det hans søn, Hamengkubuwana d. 10., der er regerende sultan og stadig bor i sultanpaladset, der kaldes Kraton. Det blev opført i slutningen af 1700-tallet, og består af adskillige større og mindre bygninger og pavilloner. Hver for sig tjener de forskellige formål i dette lille samfund, der er så rigt på ritualer. I en af pavillonerne kan man til tider opleve et orkester opføre den eksotiske og berømte centraljavanesiske musikform, gamelan, med xylofoner, harper og gongonger som de elementære musikinstrumenter. Den er stadig elsket af javaneserne, og kan høres på gaden og på spisesteder overalt i Yogyakarta. Kraton er bygget som en miniaturemodel af kosmos ud fra de gamle javaneseres forestillinger om verden. Bygningerne fra 1800-tallet er stærkt påvirket af italiensk og hollandsk kultur. Tæt ved ser vi også sultanatets tidligere badeanstalt Taman Sari. Her er en serie af bassiner forbundet via underjordiske kanaler. Disse kunstige søer tjente som bade, nogle for sultanen, andre for hans harem.\nAftenen er til fri disposition så man på egen hånd kan gå på oplevelse i den eksotiske og spændende by, og spise et velsmagende javanesisk aftensmåltid. Rejselederen giver naturligvis gode råd og idéer til aktiviteter og spisesteder.\nVi forlader hotellet og starter dagen med at besøge et center for batikproduktion, Her får vi et indblik i den komplicerede proces med at fremstille de yndefulde stoffer. Senere besøger vi landsbyen Kota Gede, der er en berømt landsby, som har specialiseret sig i sølvsmedehåndværk.\nEfter frokost besøger vi det oldgamle og kæmpestore tempelkompleks, Prambanan, fra den hinduistiske periode i slutningen af 800-tallet. De mest dominerende bygninger er de tårnhøje templer, der er viet til guderne Shiva, Brahma og Vishnu. Med deres højde af 40 m, står de som et dramatisk baggrundstæppe til den flade slette uden for Yogyakarta. De mange århundreder med hyppige jordskælv lagde Prambanan øde og i ruiner. Først de senere år er det lykkedes at genopføre dele af templerne.\nSidste på eftermiddagen ankommer vi til hotellet i Solo.\nSolo – Tosari Livet på landet, flot natur og små landsbyer\nVi forlader Javas kulturelle centrum og sætter kursen østover mod den legendariske vulkan Bromo. Turen går gennem det maleriske landskab, med bønder der arbejder i rismarkerne og kvinder som bærer deres varer til det lokale marked. Landskabet prydes af bjerge og vulkaner som skyder op mellem rismarker, jungle og små landsbyer.\nEfter en lang – men flot – dag ankommer vi til landsbyen Tosari sidst på eftermiddagen. Tosari ligger på en bjergskråning i 1.700 meters højde. Vi indkvarteres på vores hotel, slapper af og nyder de smukke omgivelser og den kølige bjergluft. Der er denne dag inkluderet morgenmad og frokost.\nTosari – Kalibaru Solopgang over Bromo-vulkanen og vandretur til kraterkanten\nI dag håber vi på godt vejr, for meget tidligt om morgenen, kører vi med firehjulstrækkere til toppen af det 2.770 meter høje bjerg Penanjakan, hvorfra vi har en enestående udsigt over det bjergrige landskab. I forgrunden ligger Bromo omgivet af et 10 km. bredt yderkrater og bagved ligger Javas højeste bjerg, vulkanen Semuru. Her er ofte en del turister, men så snart solens første varme stråler, og rødlige lys, kastes over Bromos rygende krater, sænker roen sig på magisk vis.\nHerefter kører vi ned i kraterbunden. Og i et roligt tempo går vi henover askelandskabet og det sidste stykke til Bromos top, hvor vi nyder det fascinerende – og lidt skræmmende syn – direkte ned i den aktive vulkan.\nEfter en begivenhedsrig morgen kører vi tilbage til hotellet for at spise morgenmad inden turen fortsætter gennem det billedskønne landskab, ad smalle snoede veje, rundt om Raung-bjerget for til sidst at ende i bjergbyen Kalibaru hvor vi overnatter.\nKalibaru – Sanur Kaffe-, kakao- og krydderiplantager, med færge til Bali og strandophold i Sanur\nOmrådet omkring Kalibaru er primært kendt for sine mange kaffe-, kakao- og krydderiplantager, og denne formiddag besøger vi en af disse plantager. Her får vi et lille indblik i både høst- og forarbejdningsprocessen af nogle af de varer, vi kender særdeles godt fra vores dagligdag, men hvis oprindelse man sjældent tænker over.\nSenere kører vi til havnebyen Ketapang på Javas østkyst. Herfra sejler vi over Bali-strædet til en ny og anderledes verden på Indonesiens ferieø nummer ét, Bali. Sejlturen tager lidt over en time.\nVi kører vi langs Balis sydkyst med kursen mod strandene i Sanur, hvor de næste dage er afsat til at man på egen hånd kan slappe af eller søge sit helt eget eventyr.\nDen lille by Sanur har udviklet sig til et populært feriemål, men atmosfæren er stadig tilbagelænet og fredelig – velegnet for børnefamilier. Her finder man ingen diskoteker, men til gengæld hyggelige strandbarer med udsigt over havet. Den største attraktion er sandstranden, der strækker sig fire kilometer langs kysten og er velegnet for solbadning, svømmeture (ved højvande) og afslapning, og særligt om aftenen, når grillen og de kulørte lamper tændes, syder det af liv og stemning. Kystpromenaden er perfekt for gåture, og fra stranden udbydes forskellige former for vandsportsaktiviteter. I Sanur findes desuden alle ønskelige faciliteter som gode hoteller, dykkercentre samt et væld af restauranter og indkøbsmuligheder.\nAfslapning og oplevelser på egen hånd eller tilkøb af udflugter\nEfter en begivenhedsrig rejse fyldt med masser af nye spændende oplevelser og indtryk, er de næste dage på egen hånd. Men det betyder ikke, at der kun er mulighed for at slappe af ved stranden eller poolen. Ønsker man at gå på indkøb, har byens hovedgade masser af gode forretninger med balinesisk kunst, smykker og tøj i alle afskygninger og prisniveauer. Ønsker man et lidt større udvalg er der naturligvis også mulighed for at tage en taxi til de større byer Kuta og Denpasar. Derudover er der mulighed for at deltage på nogle ekstra udflugter eller aktiviteter.\nTag fx på kokkeskole og få undervisning i, hvordan man laver traditionelle indonesiske retter, prøv kræfter med en gang River Rafting, nyd en skøn cykeltur i de smukke omgivelser eller nyd udsigten fra ryggen af en elefant.\nFor de mere aktive er der mulighed for at få en oplevelse ud over det sædvanlige ved at bestige Mount Batur vulkanen. Meget tidligt om morgenen, mens det stadig er mørkt, bliver man hentet på hotellet og kørt til vulkanområdet. I den kølige morgenstund, før solen står op, vandres der ad smalle, naturlige lavastier mod toppen, og med hjælp fra vores lommelygter finder vi vejen op til kraterkanten, hvor vi venter på at solen står op i horisonten (turen op tager ca. 1½ til 2 timer). Ved de første solstråler får man en ubeskrivelig smuk udsigt over Mount Batur vulkanen og hele det omkringliggende område. Her kan man så sidde og nyde den medbragte morgenmad inkl. kaffe/te inden man begiver sig ud på en god vandretur på toppen af vulkanen, hvor der er mulighed for at komme tæt på de aktive kratere. Efter nedstigningen er der transport tilbage til hotellet, hvor til man ankommer sidst på formiddagen. Programmet er med forbehold for ændringer. Klimatiske forhold kan også medføre ændringer i programmet og anbefales kun for folk i rimelig god form.\nHvis man ønsker en mere afslappende dag på havet er der bl.a. mulighed for at tage med på en skøn sejltur til øen Lembongan der er en lille ø, ud for Balis kyst, og som er et populært sted at tage til for at slappe af, nyde solen, snorkle og se på koraller, bade og nyde en god frokost.\nOm morgenen er der afgang fra hotellet til Benoa havnen, hvorfra turen med Katamaranen afgår. Fra starten bliver man opvartet med sodavand og snacks. Sejlturen til Lembongang tager ca. 1,5 time. Ved ankomst til øen bliver man sejlet i glasbundsbåde til selve stranden, og her bestemmer man selv dagens tempo. Der er et utal af muligheder inkluderet i programmet. Tag fx. på landsbytur, snorkeltur, prøv at sejle i kajak eller lig og nyd den smukke udsigt fra stranden. Sidst på eftermiddagen sejles der retur til Bali, og på, hvis vejret tillader det, sættes der sejl så turen hjem kan nydes, mens solen stille og roligt går ned i horisonten. Efter en skøn dag på havet og stranden er man tilbage på hotellet sidst på eftermiddagen.\nUdover de beskrevne udflugter er der flere udflugtsmuligheder, og den danske rejselederen er naturligvis behjælpelig med forslag og gode råd til ture. Udflugter skal bestilles direkte hos rejselederen.\nDer er disse dage inkluderet morgenmad.\nDet meste af dagen er der mulighed for at nyde den sidste svømmetur i poolen eller havet og at få den sidste sol og varmet kroppen igennem inden vi begynder vores hjemrejse til køligere himmelstrøg. Vi spiser en skøn afskedsmiddag inden vi kører til lufthavnen, hvor hjemrejsen for alvor begynder sidst på aftenen. Som på udrejsen flyver vi med Qatar Airways og denne gang går turen via Singapore og videre til Doha, hvor vi lander den efterfølgende dag og skifter fly.\nDer er denne dag inkluderet morgenmad og afskedsmiddag.\nFørst på eftermiddagen lander vi i Københavns Lufthavn og med sindet – og kufferten – fuld af minder fra en begivenhedsrig rejse på tværs af Indonesien.\n>> Kontakt os på tlf. 65 65 65 60 >> Mail: asien@team-benns.com\nLæs mere om vores: Rundrejser i Cambodia\nPriser for ture til Java og Bali Java og Bali - 2014\nkr. 14.490,- / Garanteret\nkr. 13.990,- / Garanteret Tillæg for enkeltværelse fra:\nOpgradering af strandhotel til Hotel Sanur Beach\nDeluxe værelser med havudsigt\nElefanttur i junglen\nBali tur med Land Cruiser\nCatemarantur til Lembongan Island\nFlytransport København – Jakarta og Denpasar - København med Qatar Airways via Doha\n7 nætters rundrejse på 3 og 4 stjernede hoteller\n5 nætter i Sanur på Hotel Oasis Lagoon.\n7x frokost og 2x aftensmad\nVisum til Indonesien (pt. USD 25 som betales kontant ved ankomst til Indonesien. Kreditkort modtages ikke)\nDrikkepenge til lokalguider og chauffører (ca. kr. 300 pr. person)\nRejsen sælges som en hel “pakke”, og hvis der ønskes individuelle ændringer, vil der ikke være mulighed for refundering af de ydelser, der ikke benyttes. Anden hjemrejse er ikke muligt.\nTEAM BENNS er medlem af rejsegarantifonden nr. 1400\nBilleder fra Java og Bali\nKlik p� et billede for at �bne billedgalleriet for Java og Bali. N�r billedet er �bnet i stort format, kan\nRejsetips til Java og Bali\nVaraner p� Komodo\nEn af de største oplevelser min kone og jeg har haft, var da vi var på Bali. Her tog vi en 3 dages tur...


"Du skal arbejde med med livet til du segner" • Jannie Kold\nElisabeth Knudsen med de fire børn, hun opdrog alene i den lille lejlighed på Østerbro efter hendes mand havde taget sit eget liv, og inden plejebarnet Belinda kommer til. .\n”E. Knudsen” står der på dørtelefonen. Trykker man på den, byder Elisabeth Knudsen indenfor i lejligheden på første sal, der ikke synes af meget, men som har rummet en hel families liv og drama.\n”Lejligheden har tre kamre og et værelse, men den har været rummelig og glidende i forhold til, hvad der sker i en familie på 51 år,” forklarer den lille og lattermilde kvinde, og viser ind i stuen, hvor både naturlige og kunstige potteplanter pryder vindueskarmen, og alt godt af Johannes Møllehave fylder bogreolen. Hun sætter sig i en polstret stol med ryggen mod lyset, der ellers går i hendes eneste skavank, de grå stær. Trods sine 90 år, klarer Elisabeth Knudsen sig selv, laver sin egen mad og er glad for det liv, der blev hende givet.\n”Som 10-årig havde jeg gigtfeber og dårligt hjerte, og set i det lys er jeg tilfreds med det, jeg fik gjort,” funderer den tidligere ledende skolesundhedsplejerske i København, der stort set alle årerne har boet på det jævne Østerbro, hun er født og opvokset i som datter af en arbejderfamilie.\n”Vi boede i de røde kartoffelrækker bag Haraldsgade,” husker hun og kalder det et vidunderligt sted at vokse op.\nI sit barndomshjem fik Elisabeth Knudsen, hendes ældre bror og 13 år yngre søster det bedste fra to meget forskellige verdener. Moderen, der var ‘hjemmearbejdende’ var fra Vendsyssel, sindig og kærlig som kun en nordjyde kan være.\n”Du kan næsten høre træskoene,” ler Elisabeth Knudsen og slår tungt og taktfast hænderne i det lille sofabord foran hende.\nFaderen derimod var københavner med store ‘K’ og arbejdede som mekaniker. Hastig i tænke- og talemåde var han, og nok ham Elisabeth Knudsen ligner mest. Det var et kristent, men ikke et strengt hjem, Elisabeth Knudsen voksede op i.\n”Min mor kom fra indre missionske kredse, men det fik min far blødt gevaldigt op på. Det var en uvurderlig ballast for mig, da jeg mødte nogle mere strenge kirkelige kredse, at jeg vidste, at sådan behøvede kristendommen ikke at være,” siger hun og henter et brunt fotoalbum frem.\nDe kredse, hun taler om, stødte hun på, da hun som nyuddannet sundhedsplejerske i 1947 tog til Sydslesvig for at tilse spædbørn hos det fattige, danske mindretal.\n”Jeg kom ud til de nybagte forældre, og de var glade for al den hjælp, de kunne få,” siger hun, og viser et sort/hvidt billede af en sådan familie i et træhus og tilføjer, ”dengang to år efter krigen, var der ikke engang lys på gaden, da vi kom, så man blev skruet ned på et meget lille nummer.”\nHun bladrer i albummet, så mellemlagspapirerne knitrer. At det blev en god og dannende tid for Elisabeth Knudsen skyldtes også, at det var her, hun mødte hendes mand. Han var missionær for det, der dengang hed Dansk Kirke i Udlandet (i dag Danske Sømands- og Udlandskirker), og de to fandt sammen om at holde søndagsskole for de trængte danske familier.\n”De var så taknemmelige, at vi måtte gøre det tre gange hver søndag,” siger hun og slår hendes karakteristiske høje og perlende latter op.\nSamarbejdet mellem de to var ‘formidabelt’, også selvom Georg Palmkvist Knudsen, som han hed, var 18 år ældre end Elisabeth Knudsen og gift med en kvinde, der boede i Danmark.\n”Men hun ville ikke derned, fordi der var så fattigt,” siger Elisabeth Knudsen og fortæller, at det var hans evne til at fortælle og synge for børnene, hun faldt for.\nDa fem var gået, nærede de to ‘en massiv omsorg’ for hinanden og Sydslesvig var forandret.\n”Vi syntes, vi havde taget vores tørn og set gode resultater, og vi rejste derfor hjem til mine forældre på Østerbro,” siger Elisabeth Knudsen.\nKøbenhavnerne forekom dem generelt forkælede efter oplevelserne syd for grænsen. De gifter sig i 1953, men hvor Elisabeth Knudsen knapt havde sat sine ben i den danske hovedstad, før hun blev tilbudt job som skolesundhedsplejerske på Østerbro, skulle det blive anderledes vanskeligt for hendes mand.\n”De ville ikke kendes ved ham i de kirkelige kredse, fordi han havde kissemisset med mig, og han kunne heller ikke finde ansættelse noget sted,” siger hun om den situation, der kom til at slide hårdt på hendes mand og deres forhold.\nDe fire børn, Elisabeth Knudsen fødte ham de kommende år fra 1954 til 1959 kunne ikke veje hans ulykke op.\n”Det er ikke noget liv for en mand at lade sig forsørge af sin kone,” siger hun.\nDe fire børn, Lis, Kirsten, Ole og Per, fyldte til gengæld Elisabeth Knudsen med salig fryd.\n”Det at blive mor kan du ikke fantasere dig til, og du kan ikke beskrive det,” siger hun og tilføjer med et direkte blik gennem brillerne:\n”Det skulle da lige være det ene ord: Salig.”\nLige så saliggørende en oplevelse det var for Elisabeth Knudsen at blive mor til fire, sunde og raske børn, lige så stor var hendes rædsel, da hun opdagede, at hendes mand var faldet i flasken.\n”Når du hører lyden af klirrende flasker, og du har fire børn at passe på, ved du godt, hvad klokken er slået,” som hun nøgternt udtrykker det.\nElisabeth Knudsens rædsel blev de følgende år til virkelighed.\n”Det var meget dyrere at have en mand, der drak, end det var at have fire børn i huset,” siger hun og fortæller, hvordan hun gemte mønter og sedler forskellige steder i garderoben. Nye steder hver gang, for ellers ville manden finde dem.\n”Jeg har aldrig rigtig lært at bruge penge,” siger hun, og fortæller, hvordan mandens drikkeri udvaskede hans personlighed.\n”Det er forfærdeligt, hvad alkohol gør ved mennesker, og det er frygteligt at se på, hvordan et menneske, du har elsket, udtværes. Jeg har ondt af de familier, der lever med det drama,” siger hun.\nFor Elisabeth Knudsen var mandens alkoholisme en stor sorg. Samtidig nærede hun en vrede mod de kredse, der havde vendt ham ryggen, de kom retur fra Sydslesvig:\n”Tænk, jeg syntes, det var så lurvet. Nu havde jeg lagt så meget arbejde i Sydslesvig, og så kunne de ikke se, at det var mig, der kom til at bære den byrde, de pådrog min mand,” siger hun med fast stemme.\nTil sidst kunne Elisabeth Knudsen og hendes børn, der nu var i alderen 9 – 14 år ikke være i hus med den drikfældige mand, hvis lunte blev stadig kortere, og de flyttede derfor til Elisabeths Knudsens forældre. Herfra søgte Elisabeth Knudsen om skilsmisse. Seperationen nåede dog ikke at træde i kræft, før Georg Palmkvist Knudsen tog sig selv af dage.\n”Min datter Lis cyklede forbi lejligheden her og så, at gardinerne var rullet ned,” fortæller Elisabeth Knudsen og fortsætter:\n”Det kom hun hjem og fortalte, men vi ville ikke invadere med det samme for at se, om han var i live, selvom det var det første, der faldt os ind.”\nNæste dag tog Elisabeth Knudsen op i lejligheden og fandt manden liggende på sengen. Død af en overdosis sovepiller.\n”Det lyder måske underligt, men vi var utrolig lettede alle sammen,” siger hun, ”det var lige som om, at vi igen kunne trække vejret.”\nDe fire børn og deres mor flyttede ind i lejligheden igen lige så hurtigt, de kunne og fortsatte deres liv. For dem var faderens alkoholisme og selvmord ikke et tabu.\n”Jeg har aldrig lagt skjul på mit liv,” siger Elisabeth Knudsen, ”alle omkring os vidste godt, hvordan tingene stod til,” siger hun.\nBørnene har hun også løbende talt med om det hele.\n”Jeg har altid ment, at børnene skulle have ærlig besked, når først de var klar til det. Jeg har som udgangspunkt ikke ville lære dem noget, jo måske en ting: At sige ‘pyt’.” siger Elisabeth Knudsen, og tilføjer, at der jo er opgaver nok. Det gælder om at komme videre.\n”Som ung bad jeg om at komme til at tjene Vorherre, og det kom jeg til,” siger hun, der på trods af de kedelige oplevelser efter hjemkomsten til København fra Sydslesvig, ikke har mistet hendes tro.\nFor Elisabeth Knudsen har arbejdet som skolesundhedsplejerske spillet en stor rolle i hendes liv.\n”Det er vigtigt, at børn har alle deres sanser, når de skal til at gå i skole, og derfor havde vi jeg dem jo inde til syn- og høretjek, til måling og vejning,” fortæller hun og forklarer at den fingerspidsfornemmelse for om et barn har udviklet sig rigtigt, sidder i hænderne.\n”De fleste børn faldt igennem,” siger hun og samler hænderne som i en sigte over sofabordet, ”men den lille håndfuld, der blev liggende, de havde god brug for at komme til videre undersøgelser,” siger hun om det arbejde, der i høj grad var meningsfyldt for hende.\nKun den dårlige samvittighed har ind imellem naget:\n”Jeg har jo arbejdet meget, men jeg kan se på mine børn i dag, at de klarer sig godt,” siger hun og tilføjer, at hun altid var hjemme, når hun havde fri.\n”Enhver time, jeg havde, skulle gå til dem,” siger hun. Biografture og deslige har hun gemt til den pensionisttilværelse, hun nu nyder på 25. år.\nDe fire børn blev til fem, da Elisabeth Knudsen en dag i påsken 1979 blev ringet op og spurgt, om hun kunne tage et plejebarn til sig.\n”De ringede fra en observationskoloni, og sagde, de havde en pige på 14 år, hvis forældre ikke ønskede hende hjem igen. Hun kunne heller ikke blive på kolonien, for den lukkede i weekenderne,” siger Elisabeth Knudsen, der samlede sine børn ved spisebordet og talte situationen igennnem.\n”De syntes, de godt vi kunne klare” siger hun, og sådan blev det.\nBelinda blev og er en del af familien, fortæller Elisabeth Knudsen og viser stolt billederne i guldrammer af de fem børn og de fem børnebørn, der hænger i hendes soveværelse. Elisabeth Knudsen har ikke gemt et eneste billede af sin mand, Georg Palmkvist Knudsen, dertil var hun for vred. Til gengæld viser et andet billede en festklædt og glad nogen og 70-årig Elisabath Knudsen ved siden af en anden mand.\n”Det er Harald. Det var i 90’erne, og nej hvor var det godt,” storleer hun om den kærlighed, hun nåede at opleve med kæresten Harald Mikkelsen i ti år, inden han døde i 1999.\nElisabeth Knudsen mødte sin nye kærlighedpå en af de busrejser, hun har fået tid til i som pensionist.\n”Det er noget, folk i dag tager for givet, men for mig var det at komme ud at rejse kæmpestort,” siger Elisabeth Knudsen, der stadig oplever noget hver dag.\n”Hver dag når min søn ringer, spørger han: ”Hvad skal du lave i dag mor?”, og jeg skal altid noget. Så ser jeg mine tidligere kollegaer, så handler jeg ind, eller har gæster,” fortæller hun.\nVennekredsen er dog af naturlige årsager svundet ind.\n”Det er da lidt trist, og jeg kan huske, da jeg blev 90 år, at jeg tænke: ”Hverken din bror eller Harald nåede så langt”, siger Elisabeth Knudsen.\nMen på en eller anden måde finder hun fred i at kræfterne står mål med opgaverne, som de er nu. Som et komfur, man kan skrue op og ned for, har hendes energi kunne stå på både det lille og det store blus.\n”Det var nogle hårde år, alene med fem børn, men vi har også fået et stærkt sammenhold,” siger hun og peger på skolebillederne af børnene i forskellige aldre.\n”Lis og Per ringer til mig hver morgen, inden de tager på arbejde. De andre tre ringer jeg selv til, så vi har kontakt hver dag.”\nDe fem børnebørn har hun også kunnet passe i lejligheden på Østerbro, hvis der var brug for det, og dermed har tre generationer haft deres gang i den lille lejlighed.\n”Livet går så hurtigt, og du må arbejde med det, og det skal du blive ved med til du segner,” siger hun og bekymrer sig ikke om, hvornår den dag kommer.\nHendes Gud har været med hende alle dage, og er det nok også til det sidste, som hun siger.\nSkønt snakketøjet ikke fejler noget, oplever hun selv, at der bliver længere mellem de rappe replikker.\n”Jeg kan ikke altid nå at hoppe med på vognen, før børnebørnene har skiftet emne,” ler hun, så det giver genlyd i alle tre kamre og det ene værelse i lejligheden på Østerbro.\nElisabeth Knudsen, født 1921 på Østerbro. Gift i 1953 med Georg Palmkvist Knudsen, som hun har fire børn med. Hendes mand tog sit eget liv i 1969 efter længere tids alkoholisme. I 1979 tog hun plejebarnet Belinda til sig. Elisabeth Knudsen har frem til 1986 arbejdet som skolesundhedsplejerske, fjorten af årene som ledende skolesundhedsplejerske i København.\nArtiklen blev bragt 7. januar i Kristeligt Dagblad


Købmanden Mustafa Kilic kom som 20-årig til Danmark i 1977. Hans far havde arbejdet som arbejdsmand forskellige steder på Sjælland siden 1969, mens familien stadig boede i Sarkisla i Sivas-provinsen i det centrale Tyrkiet.\nTyrkiet var et meget uroligt land i slutningen af 70’erne. Militæret havde reelt overtaget magten, der opstod militante grupper på både højre- og venstrefløjen, og landet var i en borgerkrigslignende tilstand.\nDet var i lyset af den usikre, politiske situation, at Mustafa Kilic’s forældre besluttede, at Mustafa sammen med to brødre skulle til Danmark, for at bo sammen med faderen. Forældrene var nervøse for, at de unge mænd blev involveret i de militante grupper og den voldelige, politiske kamp.\nModeren blev hjemme i Sarkisla med resten af børneflokken. I Sarkisla havde familien en lille butik som indtægtskilde, ud over de penge faderen kunne sende hjem.\n”Jeg kommer faktisk fra en lille bitte landsby uden for Sarkisla. Landsbyen var så lille, at der ikke var en skole, så da jeg og mine ældste brødre skulle i skole i de tidlige 60’ere, flyttede hele familien ind til Sarkisla”, fortæller Mustafa Kilic.\nMen det var et fattigt og nøjsomt liv, og i 1969 rejste faderen til Danmark som gæstearbejder.\n”Jeg har en onkel, som kom til Danmark som gæstearbejder allerede i 1967. Han var vist nok en af de første tyrkere overhovedet, som kom til Danmark”, fortæller Mustafa Kilic.\nMed onklen i Danmark var vejen banet for Mustafas far, og da Mustafa i 1977 kom til Danmark, arbejdede faderen i Holbæk.\nMustafa Kilic rejste ret hurtigt videre til Herning, faderen fulgte efter, i 1979 kom moderen til Danmark med resten af søskendeflokken, og dermed var hele familien samlet igen.\nIndtil midten af 90’erne boede og arbejdede Mustafa i Herning. Først som lønmodtager på en møbelfabrik, på en galvaniseringsanstalt og i flere byggefirmaer, og fra 1991 som selvstændig.\n”Jeg startede et bageri og åbnede en købmandsbutik midt i Herning, og jeg havde begge dele indtil 1995, hvor jeg flyttede til Århus. Jeg syntes det var svært som udlænding at have en købmandsbutik i en lille by som Herning. Mennesker i en større by som Århus er meget mere tolerante over for fremmede”, giver Mustafa Kilic som forklaring på flytningen til Århus.\nHan flyttede bageriet til landsbyen Vitten i nærheden af Hinnerup, og leverede brød til mange butikker i Østjylland, men det var med hans egne ord ikke en rigtig god forretning.\nI december 1996 åbnede Musafa Kilic sin første købmandsbutik i Bazar Vest som en af de første butiksindehavere. I 2003 flyttede han butikken ind i det nuværende, store, lyse lokale i den nye afdeling af basaren, hvor han sammen med 3 medarbejdere betjener de mange kunder, som hver dag frekventerer butikken.\nSpeciale: Kilic mixer og blander selv visse krydderier. Disse sælges med stor succes i forretningen. Kilic har ligefrem sit eget brand kaldet “Kilic” under dette navn sælges\nforskellige købmandsvarer hvor Kilic personligt står indenfor kvaliteten.\nKvalitetskrydderier. Udsøgte bønner og bælgfrugter.\nKandiserede kikærter, tyrkisk yougurt, ris, couscous, semulje, linser, mel, olie, tzatziki, humus, oliven.\nMange økologiske varer, bl.a. pesto, jordnødder, figenruller og pastasauce.\nButikken drives til dagligt af grundlæggeren Mustafa Kilic.\nMustafa eksporterer de mest populære produkter til Sverige og Norge. Ligeledes sælger Kilic direkte til større danske detailkæder. Butikken i sig selv er et besøg i Bazar Vest værd.\nEdwind Rahrs vej 32\nTlf.: 86 25 66 40


januar, 2015 | Malernes Fagforening Storkøbenhavn\nEfteruddannelseskurser for bygningsmalere\nPå www.efteruddannelse.dk taster du kvik nummeret i søgefeltet og du er inde på holdet.\nMarmorspartling er ikke særlig kompliceret, det kræver god teknik og håndelag. Du lærer at marmorspartle med acrylbaseret Veronaglit og fabriksbaseret Marmorino til udfaldskravet Stucco Lustro. Stucco Lustro er det færdige resultat, altså en illusionsteknik. Du lærer at bygge den korrekte behandling fra bund til det færdige resultat som er Stucco Lustro. Du lærer at vælge det rigtige værktøj og de korrekte materialer, så du opnår det resultat du ønsker. Du vil også få viden om, hvordan du vedligeholder marmorspartling.\nKvik nummer (147401433154369906) www.efteruddannelse.dk afholdes fra mandag den 2. februar og varer 5 dage\nEpoxy og personlig sikkerhed ved arbejde med epoxy og isocyanater klæder dig på, til at arbejde sundheds– og sikkerhedsmæssigt forsvarlig med de produkter som indeholder epoxy og isocyanater. Du må ikke arbejde med produkter som indeholder ovenstående, hvis ikke du har været på kursus. Det er vigtigt fordi du risikere eksem, småknopper og væskefyldte blærer, hvis du ikke ved hvordan du skal håndtere Epoxy. Isocyanater kan fremkalde eksem og allergisk astma, som viser sig ved anfald af åndenød. Flere isocyanater er mistænkt for at være kræftfremkaldene og er på Arbejdstilsynets kræftliste. Bemærk at visse produkter leveres færdigblandet.\nKvik nummer (147401433154399607) www.efteruddannelse.dk afholdes fra onsdag den 11. februar og varer 2 dage\nKalk og silikat Du lære at anvende kalk i form af fresko(udføres uden bindemiddel på våd puds) og secco (kalkmaleri udført med bindemidler på tør puds eller kalk) teknik samt silikat i dekorative sammenhænge. Derudover kan du vurdere pudsearbejdets betydning for det færdige resultat samt kan udføre det sidste pudslag. Deltagerne kan ligeledes tilberede relevante farver ud fra en viden om bindemidlers, pigmenters og fyldstoffers egenskaber, ligesom du kan vælge og anvende materialer korrekt til bundbehandling af et malearbejde, der udføres i freskoteknik. Endelig kan du vælge hensigtsmæssigt værktøj og relevante malematerialer, under hensyntagen til miljø og arbejdsmiljø og kan planlægge og udføre det nødvendige forarbejde.\nKvik nummer (147401433154017008)www.efteruddannelse.dk afholdes fra mandag den 16. februar og varer 10 dage\nSprøjtespartling med airless Du lære at udføre sprøjtespartling med airless udstyr og vælge materialer, udstyr, dyser og tryk til de enkelte opgaver. Så du kan udføre sprøjtespartling med hensigtsmæssige teknikker og sikre, at arbejdet udføres i overensstemmelse med den ønskede kvalitet.\nKvik nummer (147401433154789810)www.efteruddannelse.dk afholdes fra mandag den 2. marts og varer 2 dage\nKvik nummer (147401433154399610)www.efteruddannelse.dk afholdes fra tirsdag den 3. marts og varer 2 dage\nMalerbehandling af beton overflader det være sig vægge/lofter eller gulve. Du vil lære at vurderer, udføre, tilrettelægge og kvalitetssikre en maleropgave på betonoverflader. Du får kendskab til gængse undersøgelsesmetoder og lærer at foretage en fugtmåling. Du kan udføre korrekt grundarbejde og lettere reparationer. Du kan rådgive kunden om forebyggelse af skader, som følge af fugt på gulve og facader. Du kan sikre at arbejdet udføres efter de gældende regler vedrørende sikkerhed og arbejdsmiljø.\nKvik nummer (147401433154283610) www.efteruddannelse.dk afholdes torsdag den 5. marts og varer 2 dage\nSkyggetegning Du kan illudere dybdevirkning med lys og skygge ved hjælp af kul og kridt og kan graduere en skyggetegning i de fem toner: lys – mellem – mørk, samt højlys og slagskygge. Du kan desuden vælge hensigtsmæssigt værktøj og relevante tegnematerialer til arbejdets udførelse under hensyntagen til sikkerhed og arbejdsmiljø.\nKvik nummer (147401433154016811) www.efteruddannelse.dk afholdes fra mandag den 9. marts og varer 5 dage\nBygningsmalerens arbejds- og aftaleforhold giver dig et kendskab til overenskomst og prisliste og du kan deltage aktivt i forhold til det interne samarbejde i firmaet. Du kan deltage i planlægningen af arbejdsprocesser i forhold til projektopstart, tidsforbrug og arbejdsplanlægning, hvor det samtidig tages hensyn til arbejdsmiljøet. Du lærer hvilke forholdsregler der i forbindelse med ekstra arbejder og vejrligsbestemmelser. Du vil få kendskab til bedømmelse af malerarbejde i forbindelse med mangler, syn og skøn. Du kan deltage i kvalitetssikring af malerarbejde og vil få kendskab til hvilke forhold der gælder ved aflevering og projektafslutning.\nKvik nummer (147401433154796015)www.efteruddannelse.dk afholdes fra tirsdag den 7. april og varer 2 dage\nMalerens håndtering af fugt i bygninger giver dig kendskab til fugtophobning i bygninger. Du vil lære at tage fugtmålinger så du kan kortlægge fugtskader, omfanget af skaden og mulig årsag. Du lærer forskellige metoder til at fjerne fugten, efterfølgende kan du vurdere og malerbehandle det skadede område. Du får kendskab til, at malerbehandlingen sker efter gældende lovgivning, miljø og arbejdsmiljø. Du lærer også at rådgive kunden og kvalitetssikre arbejdets udførelse i forbindelse med en fugtskade.\nKvik nummer (147401433154763315) www.efteruddannelse.dk afholdes fra torsdag den 9. april og varer 2 dage.\nKvik nummer (147401433154795916) www.efteruddannelse.dk afholdes også fra mandag den 13. april og varer 2 dage\nFarlige stoffer i byggebranchen – fortidens synder er byggematerialer som asbest, PCB, bly, klorerede paraffiner og forurenet jord. Du får kendskab til hvornår de forskellige materialer har været brugt i byggeriet gennem tiderne. Du får kendskab til at identificere de farlige byggematerialer ved renovering, ud fra udseende og typisk periode for anvendelse af materialet. Du kan deltage i forundersøgelser og tænke sikkerhed og sundhed ind i planlægningen og udførelsen af arbejdet. Så arbejdet bliver udført efter gældende regler.\nKvik nummer (147401433154733817) www.efteruddannelse.dk afholdes tirsdag den 20. april\nKvalitetssikring af malerarbejdet er kendetegnet for en faglært bygningsmaler. Når du har deltaget på dette kursus, kan du foretage en grundlæggende kvalitetssikring, med udgangspunkt i fagets kendte standarder. Du kan planlægge store og små opgaver, ud fra dit kendskab til bekendtgørelsen om kvalitetssikring. Du kan vejlede kunderne om de konsekvenser der er, ved eventuelle ændringer af malerbehandlingerne. Du kan anvende de anerkendte prøvemetoder, der er inden for malerfaget, for eksempel gittersnit prøven.\nKvik nummer (147401433154788917) www.efteruddannelse.dk afholdes fra onsdag den 22. april og varer 3 dage


Fritidshus - 6840 Oksbøl - Fyrrelunden 39, Jegum\nFantastisk sommerhus med udsigt over søen\nOpført i kvalitetsmaterialer\nMed en super beliggenhed, ligger dette sommerhus opført i høj kvalitet. Huset har direkte panorama udsigt over søen, hvor det rige dyreliv kan opleves. Huset er rigtig velindrettet med masser af lys og åbne omgivelser, og blandt faciliteterne finder I både den klassiske brændeovn og et lækkert spabad. I den store have med afskærmet terrasse kan I tilbringe masser af skønne feriedage i solen.\nHuset indeholder: Stort badeværelse med hjørnespa og sauna. Åben, rummeligt og nyt køkken, som indeholder alt i hårde hvidevarer. Stor stue med brændeovn, loft i kip og en fantastisk udsigt til søen Varmepumpe sørger for at holde energiomkostningerne nede sammen med brændeovnen. I alt 3 store værelser, alle med dobbelt senge. Stort bryggers med vaskemaskine og tørretumbler. Et lyst og venligt feriehus med højt til loftet.\nI forbindelse med carporten er der redskabsrum til rådighed.\nPå den store terrasse kan du stort-set hele dagen nye solens stråler med udsigt til den hyggelig sø, når solen går ned, træder grillmesteren måske til og tryller hurtigt lækkerier frem, det er svært ikke at hygge på de danske sommeraftener. De kolde og mørke aftner kan med god samvittighed nydes med et godt glas vin og en god bog foran den knitrende brændeovn eller måske et hyggeligt brætspil med ungerne.\nDu har her en sjælden mulighed for at blive ejer af et hyggeligt sommerhus på en fantastisk grund, kom og oplev det og vi er sikre på at du giver os ret og bliver måske sommerhuset nye ejer ??\nDet er svært ikke at lade sig begejstre.\nI har mange muligheder for at nyde den danske natur, både i skov og ved vandet. I området er en lille købmand, som kun ligger 400 meter fra huset, samt et lækkert fællesområde hvor man kan hilse på gederne, der hører til ved områdets fælles aktivitetshus og som altid glæder sig over et besøg og en håndfuld græs. Jegum Ferieland ligger midt i den vestjyske natur med ca. 10-15 km til stranden og Vesterhavet. Det er et dejligt familievenligt område med gode fællesarealer. Med bilen når I snildt gode udflugtsmål fx er der kun 6 km til brandbilmuseet og svømmehallen i Oksbøl.\nHuset udlejes via Novasol og er pr 19/5 udlejet for kr. 86.176,- til ejer + forbrug. Huset vil komme over kr. 100.000 i år.\nKvm. pris ? 17.812 kr.\nBrutto/Netto ? 10.531 / 8.434 kr.\nGrundareal 1.542 m2\nVand Vrøgum-Jegum vandværk\nUdlejning Udlejningsaftalen med Novasol skal respekteres\nFyrrelunden 39, Jegum, Oksbøl - 1.995.000 kr.


Kom godt fra start paa det nye semester - HK\nKom godt fra start på det nye semester\n(direkte link: http://www.hk.dk/aktuelt/nyheder/2015/02/16/kom-godt-fra-start-paa-det-nye-semester)\nEr du klar til semesterstart? Investér lidt ekstra, og få det optimale ud af dit nye semester.\nLav en benhård kalender\nHvert semester er fyldt med spændende og vigtige tilbud, som du umuligt kan nå uden at planlægge. Læs kursusbeskrivelser, undervisningsplaner, pensumlister og eksamenskrav grundigt, og få overblik over afleveringsfrister og arrangementer. Lav en tidsplan uge for uge ved semesterstart, og sæt deadlines ind i din kalender.\nI løbet af din uddannelse skal du læse store mængder tekst. Måske er det tid til nye metoder? Både for at nå pensum og for at huske det bedre. Lær de gode teknikker af en ekspert i hurtiglæsning.\nHar du overvejet, i hvilke fysiske rammer du koncentrerer dig bedst? Arbejder du mere effektivt, hvis du er på din uddannelse eller biblioteket i stedet for at læse derhjemme – eller omvendt?\nDeltag i så meget undervisning og andre faglige aktiviteter som muligt i løbet af semesteret. Brug tid med de andre, og deltag i læsegrupper uden for undervisningen. Det er en god cirkel, som ikke bare gør dig dygtigere, men også gør uddannelsen sjovere.\nKast dig ud i alle de sociale aktiviteter, du har overskud til, og nyd det. Det gør uddannelseslivet sjovere og gør det også lettere at danne nye læsegrupper og andre faglige fællesskaber.\nKig kritisk på dit studiejob\nEt godt studiejob giver dig et gigantisk forspring på jobmarkedet. Har du ikke allerede et studiejob, så overvej at få et. Har du allerede et, så overvej om det giver dig spændende erfaringer til cv’et og ikke bare penge på kontoen. Få tips til det gode studierelevante job.\nHver semesterstart kan virke som en stor mundfuld. Lange dage, svære opgaver og måske mange nye mennesker. Investér masser af tid ved semesterstart. Efter en måneds tid bliver det lettere at overskue.